D. Jarjabek, poslanec: (2003-12-10):
Takže pozmeňujúci návrh k zákonu o štátnom rozpočte. Ide, samozrejme, o národné divadlo. Dovolil by som si navýšiť kapitálové výdavky spolu z 296 440 000 Sk na 909 120 000 Sk. v tom je Slovenská filharmónia Bratislava, rekonštrukcia budovy Reduty 22 miliónov, Správa kultúrnych zariadení ministerstva kultúry, dostavba areálu Slovenského národného divadla 560 miliónov, štátna opera Banská Bystrica, dostavba a rekonštrukcia 52 700 000. Hovoríme o týchto inštitúciách nesmierne dlho. Ich rekonštrukcia respektívne ich dofinancovanie sa stále odkladá a nie je to o ničom inom, je to len o prioritách štátneho rozpočtu, o istej filozofii toho štátneho rozpočtu a vlastne - keďže hovoríme o kultúrnych ustanovizniach -, aj o istej kultúrnosti tejto vlády a keby som chcel byť veľmi presný a adresný, aj o kultúrnosti ministra financií. A okrem toho váš štátny tajomník, pán minister financií, má vrelý vzťah ku kultúre, preto, lebo ako moje informácie siahajú, skončil Vysokú školu múzických umení, takže je to určite človek, ktorý vám dá veľmi presné informácie. (Hlas z pléna.) Bavili sme sa o tom na výbore, jednu zo škôl, ktorú skončil... (Hlas z pléna.) Máte pravdu, máte pravdu, no tak, však máte blízko k pánovi ministrovi Kaníkovi, takže som sa až tak veľmi nepomýlil, ale nie, celkom vážne, ide mi o vzťah ku kultúre, ktorý táto vláda v tejto chvíli podľa mňa nemá. Čiže to je jeden pozmeňujúci návrh. Druhý pozmeňujúci návrh, dámy a páni, hovorí o Slovenskom rozhlase. Slovenský rozhlas, to je zase jedna zvláštna kapitola, jeden zvláštny fenomén v mediálnom priestore, ktorý je dlhodobo nastavený takým spôsobom, že v rámci verejnej služby je tu napríklad orchester, najstarší na Slovensku, s najväčšou tradíciou a dovolím si tvrdiť, jeden z najlepších orchestrov na Slovensku - Symfonický orchester. Je tu herecká skupina, ktorá takisto robí isté penzum národnej kultúry vo verejnoprávnej slovenskej inštitúcii, dokonca jazykovo čisto, preto, lebo tu existujú istí jazykoví experti, ktorí dlhodobo na jazykovú čistotu, na jazykovú kultúru slovenčiny dávajú pozor. A čo sa stalo: Od 1. januára vzhľadom na nedostatok finančných prostriedkov sa ruší herecká skupina v Slovenskom rozhlase. Tento herecký súbor, opäť s dlhodobou tradíciou, súbor, ktorý sa podieľa významným spôsobom na pôvodnej slovenskej tvorbe, opäť, čo sa stane? Opäť utrpí národná kultúra, opäť utrpí verejná služba v rámci verejnoprávneho Slovenského rozhlasu, minimálne finančné prostriedky, ktoré táto inštitúcia potrebuje v rámci dlhodobého nastavenia, zase opäť čosi nebudeme mať. Preto by som si dovolil spraviť takú malú výmenu a podľahnúť tejto vašej teórii v tomto prípade. Bežný transfer pre Slovenskú televíziu a Slovenský rozhlas je vo výške 95 585 000, no a na základe opakovaného verejného prehlásenia ústredného riaditeľa Slovenskej televízie pána Rybníčka, že odmieta nešpecifikovaný transfer prostriedkov zo štátneho rozpočtu, navrhujem upraviť bod 5 takto: Bežný transfer pre Slovenský rozhlas bez Slovenskej televízie, aby bol 97 585 000 Sk. To sú peniaze, ktoré Slovenskému rozhlasu zhruba pomôžu, aby tento produkt svojej činnosti v rámci verejnoprávnej inštitúcie mohol naozaj napĺňať, ide najmä o vydavateľstvo, aj o zahraničné vysielanie, aj o symfonický orchester a aj o hereckú skupinu, ktorá, zdá sa, že je naozaj bezvýznamná, ale tých naozaj niekoľko ľudí, ktorí by tam od 1. januára nemali byť, majú leví podiel na pôvodnej slovenskej tvorbe, ktorú práve Slovenský rozhlas vysiela. Toľko moje pozmeňujúce návrhy. Ďakujem za pozornosť a verím v ústretovosť a múdrosť tohto cteného parlamentu. Ďakujem za pozornosť.